La 15 aprilie, la scurt timp după adoptarea comunicării din luna aprilie, comisarul Avramopoulos a discutat această chestiune cu secretarul Departamentului pentru Securitate Internă (DHS) al Statelor Unite, Johnson. În paralel, în activitatea sa de informare a Congresului, delegația UE la Washington a subliniat periodic necesitatea de a evolua către reciprocitate deplină.

La reuniunea înalților funcționari din cadrul ministerelor Justiției și Afacerilor Interne din UE și din SUA, care a avut loc la 2 iunie, reciprocitatea în materie de vize a fost discutată în detaliu. În timp ce reprezentanții administrației Statelor Unite au explicat că SUA se angajează în continuare să coopereze cu UE și cu cele cinci state membre în vederea realizării reciprocității depline în materie de vize, s-a luat act de faptul că Congresul Statelor Unite ale Americii nu și-a schimbat poziția și că existau puține șanse de evoluție înainte de viitoarele alegeri prezidențiale și pentru Congres. De asemenea, preocupările în materie de securitate au fost menționate ca motiv pentru a nu extinde Programul SUA de scutire de vize la cele cinci state membre ale UE afectate.

Statele Unite au atras în mod repetat atenția UE cu privire la orice măsură care ar putea avea efecte adverse dincolo de problema reciprocității în materie de vize. De asemenea, Statele Unite au subliniat că impunerea obligației de a deține viză cetățenilor americani ar determina în mod cert Congresul să reintroducă obligația de a deține viză pentru toți cetățenii UE. În ceea ce privește ideile prezentate de Comisie în comunicarea din luna aprilie (și anume, extinderea autorizării electronice a călătoriilor de către Statele Unite la anumite categorii de călători), Statele Unite au răspuns că legislația actuală nu permite o astfel de flexibilitate și, de asemenea, a exclus posibilitatea introducerii unor propuneri legislative în acest sens în viitorul apropiat. În același timp, recunoscând caracterul sensibil al problemei, Statele Unite au evidențiat unele facilități disponibile în ceea ce privește procedura de solicitare și de eliberare a vizelor. Acestea se referă la prelungirea vizelor și includ furnizarea anumitor facilități solicitanților de viză (și anume, scutirea de amprentare și de intervievare). Totuși, aceste elemente sunt deja în vigoare de mai mult timp și nu pot fi considerate drept progrese în sensul realizării reciprocității depline în materie de vize.

Din luna aprilie a anului curent, în Congresul Statelor Unite nu s-au realizat progrese relevante pentru cetățenii UE derivate din inițiativele legislative în curs ale Statelor Unite, în special „Jobs Originating through Launching Travel Act of 2015” (Legea din 2015 privind crearea de locuri de muncă prin stimularea călătoriilor) și „Equal Protection in Travel Act of 2016” (Legea din 2016 privind protecția egală a călătorilor)”.

Reciprocitatea în materie de vize s-a numărat, de asemenea, printre subiectele abordate în timpul vizitei unei delegații a Comisiei pentru libertăți civile, justiție și afaceri interne (LIBE) din cadrul Parlamentului European la Washington în perioada 16-18 mai.

Ar trebui remarcat faptul că, la 7 iunie, Organismul de audit al Guvernului SUA a emis un raport care s-a axat pe modalitățile prin care țările partenere la Programul de scutire de vize fac schimb de informații cu Statele Unite în ceea ce privește identitatea teroriștilor, cazierul judiciar și pașapoartele pierdute sau furate. Raportul remarcă faptul că Statele Unite au putut obține informații de la țările partenere la Programul de scutire de vize cu privire la peste 12 000 de persoane suspectate de terorism, incluzând aproape 5 000 de astfel de persoane neidentificate anterior de către autoritățile americane. Comisia consideră că acest schimb de informații este foarte semnificativ: el demonstrează că Programul de scutire de vize nu doar facilitează viața a milioane de călători transatlantici legali, ci aduce și beneficii importante Statelor Unite în materie de securitate. Raportul indică, de asemenea, că schimbul de informații s-a intensificat exponențial în ultimul an.

Comisia ia act de faptul că acest lucru a fost subliniat și de secretarul adjunct pentru securitate internă, Mayorkas, și de coordonatorul interimar al departamentului pentru măsuri de combatere a terorismului (din cadrul Departamentului de Stat), Siberell, în cadrul ședinței din 26 mai a Comitetului pentru securitate internă al Senatului Statelor Unite, în cadrul căreia au fost recunoscute realizările recente ale UE în domeniul securității, cum ar fi Directiva privind registrul cu numele pasagerilor UE sau înființarea Centrului european de combatere a terorismului în cadrul Europol.

În ciuda intensificării contactelor politice și tehnice, nu au existat indicii ale realizării unor progrese cu Statele Unite comparabile cu progresele înregistrate cu Canada. Pe parcursul ultimelor trei luni, Statele Unite nu au înregistrat progrese în direcția eliminării obligației de a deține viză pentru cetățenii bulgari, croați, ciprioți, polonezi și români care călătoresc în Statele Unite. Prin urmare, Comisia va continua să depună în continuare eforturi pentru realizarea reciprocității depline în materie de vize, în coordonare cu cele cinci state membre în cauză, pentru a accelera obținerea unor rezultate. În acest sens, Comisia va face uz de toate posibilitățile, inclusiv de micul dejun comun din 18 iulie organizat de Consiliul Afaceri Externe al UE la care va participa și secretarul de stat, Kerry, precum și de următoarea reuniune a miniștrilor și înalților funcționari din domeniul justiției și afacerilor interne din UE și SUA prevăzută înainte de sfârșitul anului 2016, pentru a analiza calea de urmat și toate opțiunile sau măsurile necesare care trebuie luate pentru realizarea acestui obiectiv.

III. Poziții adoptate ca răspuns la comunicarea din luna aprilie

În comunicarea din luna aprilie, Comisia a invitat Parlamentul European și Consiliul să demareze urgent discuții în ceea ce privește actualul mecanism de reciprocitate și să adopte o poziție cu privire la cea mai bună cale de urmat, având în vedere evaluarea din respectiva comunicare. Cele două instituții au fost invitate să informeze Comisia cu privire la pozițiile adoptate nu mai târziu de 12 iulie 2016.

În ceea ce privește Parlamentul European, nu a avut loc nicio dezbatere în ședință plenară pentru a lua o astfel de poziție. Președintele Comisiei pentru libertăți civile, justiție și afaceri interne (LIBE) a trimis o scrisoare Comisiei la 7 iunie prin care îi solicită să adopte actele delegate prevăzute de regulament cât mai curând posibil. În scrisoarea adresată de președintele Comisiei LIBE se menționează obligația Comisiei de a adopta un act delegat în temeiul articolului 1 alineatul (4) litera (f) din regulament care să suspende temporar exonerarea de obligația de a deține viză pentru resortisanții țării terțe în cauză, având în vedere faptul că Statele Unite și Canada nu au eliminat obligația de a deține viză în decursul unei perioade de 24 de luni de la notificarea nereciprocității de către statele membre ale UE în cauză. Prin această scrisoare se solicită Comisiei să respecte această obligație legală și să adopte actele delegate necesare cât mai curând posibil și se reamintește că, în conformitate cu articolul 265 din TFUE, o instituție a UE poate introduce o acțiune în fața Curții de Justiție a Uniunii Europene în cazul în care Comisia nu ia nicio măsură.

Consiliul nu a introdus această chestiune pe ordinea de zi a Consiliului de Miniștri și nici Președinția, nici Consiliul nu a exprimat o poziție cu privire la actualul mecanism de reciprocitate în lumina evaluării cuprinse în comunicare.

Dintre statele membre, Bulgaria și România au fost cele mai vocale în a-și transmite poziția Comisiei și celor două țări terțe vizate, în special Canadei, la cel mai înalt nivel politic.

Alte părți interesate

Anumite părți interesate și-au exprimat, de asemenea, punctele de vedere cu privire la această chestiune. Asociația Internațională de Transport Aerian (IATA), care reunește în jur de 260 de companii aeriene ce reprezintă 83 % din traficul aerian mondial, a făcut referire la consecințele economice ale introducerii de noi cerințe pentru persoanele care călătoresc din Canada și Statele Unite către UE. IATA a făcut referire la datele provenite de la Comisia europeană a turismului potrivit cărora peste 30 de milioane de turiști din Canada și Statele Unite vizitează Europa în fiecare an, în 2014 aceștia cheltuind peste 54 de miliarde de dolari americani. În plus, 31 de reprezentanți din industria turismului au trimis o scrisoare comună Comisiei LIBE a Parlamentului European, precizând că suspendarea exonerării de obligația de a deține viză pentru cetățenii Statelor Unite și ai Canadei ar urma să inverseze tendințele pozitive ale fluxurilor turistice din Statele Unite și Canada, ar priva sectorul european al călătoriilor și turismului de venituri esențiale și ar pune în pericol mii de locuri de muncă europene.

IV. Concluzii

Comisia salută realizarea reciprocității depline în materie de vize cu Brunei.

În ceea ce privește Canada, Comisia observă că, în ciuda discuțiilor intensificate și constructive și a colaborării cu autoritățile canadiene în vederea înregistrării unor progrese în domeniul realizării reciprocității depline în materie de vize din ultimele trei luni, cetățenii bulgari și români sunt în continuare obligați să dețină viză pentru a călători în Canada. Prin urmare, Comisia va continua să depună eforturi pentru realizarea reciprocității depline în materie de vize, în coordonare cu Bulgaria și România, pentru a accelera obținerea de rezultate. În acest sens, în cadrul reuniunii ministeriale de la Bruxelles din 11 iulie, Canada s­a angajat să transmită, la începutul toamnei, informații cu privire la rezultatele evaluărilor și privind calendarul de eliminare a obligației de a deține viză, inclusiv privind elementele necesare ale cooperării cu Bulgaria și România. Comisia așteaptă cu interes reuniunea la nivel înalt UE-Canada, care se va desfășura în perioada 27-28 octombrie 2016, ca prilej de confirmare a progreselor concrete înregistrate în ceea ce privește eliminarea obligației de a deține viză pentru cetățenii români și bulgari.

În ceea ce privește Statele Unite, Comisia remarcă faptul că pe parcursul ultimelor trei luni Statele Unite nu au înregistrat progrese în direcția eliminării obligației de a deține viză pentru cetățenii bulgari, croați, ciprioți, polonezi și români care călătoresc în Statele Unite. Prin urmare, după cum s-a subliniat anterior, Comisia va recurge la toate posibilitățile pentru a depune în continuare eforturi în vederea realizării reciprocității depline în materie de vize, în coordonare cu cele cinci state membre în cauză, pentru a accelera obținerea unor rezultate.

Comisia va colabora îndeaproape atât cu Parlamentul European, cât și cu Consiliul pentru a se asigura că Uniunea Europeană are o opinie unitară referitoare la această chestiune importantă și va prezenta înainte de sfârșitul anului un raport cu privire la progresele înregistrate.